**Pramia Oy** on vuonna 1990 perustettu kurikkalainen yksityinen perheyritys. Se on alkoholijuomien valmistaja ja tukkumyyjä, joka tunnetaan alkoholi- ja alkoholittomista juomistaan. Pramian juomia myydään Alkon myymälöissä, vähittäiskaupoissa ja verottomassa myynnissä. Useat Pramian juomat ovat päässeet Alkon vakiovalikoimiin. Ilvesjoen kylässä toimivan yrityksen alkuperäinen nimi oli Sahti Mafia – tämä nimi on edelleen Pramian aputoiminimenä. Yrityksen ensimmäiset tuotteet olivat sahtivierre ja kotikalja. Pramian perustaja ja yrittäjä on Marko Mäkinen.

Vuonna 2020 Pramian liikevaihto oli 2,326 miljoonaa euroa. Pramian tytäryhtiö Pramia Plastic Oy on Toholammilla sijaitseva kierrätysmuovitehdas. Osa Pramia Plasticin kierrättämästä muovista käytetään raaka-aineena Pramian juomapakkauksissa.

Historia
--------

### Yrityksen alkuvaiheet

Pramia aloitti toimintansa Sahti Mafian nimellä vuonna 1990. Ensimmäinen tuote oli sahtivierre, jota myytiin suoraan panimolta kuluttajille. Seuraavana vuonna valmista sahtijuomaa myytiin jo Alkon myymälöissä. Vuonna 1995 EU:hun liittymisen myötä Suomen alkoholintuotantomonopolista luovuttiin, jolloin Sahti Mafia hankki alkoholin valmistusluvan. Tämä oli ensimmäinen Suomessa myönnetty yksityinen alkoholin valmistuslupa Alkon monopolin lakkauttamisen jälkeen. Joulukuussa 1996 Sahti Mafia toikin Alkon myymälöihin ensimmäisen laillisesti valmistetun pontikan, Ilves Pontikan. Vuonna 1997 Sahti Mafian nimi muutettiin nykyiseksi *Pramiaksi*. Vuosituhannen vaihtuessa yritys oli ehtinyt laajentaa niin tuotantotilojaan kuin tuotevalikoimaansa. Sahti ja pontikka olivat saaneet rinnalleen muun muassa miedoista alkoholijuomista siiderit ja lonkerot, ja väkevistä alkoholijuomista puolestaan maustetut viinat sekä liköörit. 

### Lasipulloista muovipulloihin

2000-luvulle tultaessa Pramia vaihtoi asteittain tuotteidensa pakkaukset lasisista muovisiin. Vuonna 2005 yritys osti muovipullojen valmistusta varten aukipuhalluskoneen. Investoinnin myötä Pramia alkoi valmistamaan sekä alkoholijuomia että näiden pakkauksia samassa tuotantolaitoksessa. Vuoteen 2007 mennessä kaikki Pramian tuotteet pakattiin PET-muovipulloihin, ja lasisista pakkauksista luovuttiin kokonaan. Pramia oli ensimmäinen eurooppalainen alkoholin tuottaja, joka alkoi valmistamaan itse muovipullonsa. Isot investoinnit jatkuivat vuosituhannen ensimmäisellä kymmenellä, kun vuonna 2009 Pramia rakensi tuotantolaitoksensa läheisyyteen oman tuulivoimalan. Tuulivoimalan ja tehtaan välille rakennettiin sisäinen sähköverkko, jolloin tuotanto saatiin muutettua kokonaan omalla tuulivoimalla toimivaksi.

Muovipullojen tuotannossa siirryttiin uudelle aikakaudelle vuonna 2012, kun Pramia osti Toholammilta kierrätyspullojen aihioita valmistavan tehtaan. Yrityskaupoista syntyi Pramia Plastic Oy, joka on Pramian tytäryhtiö. Tästä eteenpäin Pramia on valmistanut täysin kierrätysmuovipohjaiset juomapakkauksensa pulloaihioista asti itse. Pramia Plasticin tuotantosuuntina ovat kierrätysmuovin pesu, granulointi ja muovivanteen tuotanto. Pramia Plastic käsittelee vuorokaudessa noin miljoona kierrätysmuovipulloa. Kuten Pramian Ilvesjoen tuotantolaitoksella, myös Pramia Plasticilla käytetään pelkästään vihreää sähköä.

### Alkoholittomat tuotteet, tehtaanmyymälä ja Joutsenmerkki nestepakkauksiin

Pramian ensimmäiset alkoholittomat juomat vähittäiskaupoissa ja Alkon myymälöissä olivat alkoholittomia juomasekoituksia eli mocktaileja. Vuonna 2018 Alkon valikoimaan tuli kaksi mocktailia Alkon omalla merkillä, ja myöhemmin vuonna 2019 Pramia alkoi valmistamaan alkoholittomia juomia omalla merkillään. Samana vuonna Pramialla käynnistyi hiilihapotetun veden pullotus. Pullovedessä käytetty vesi on peräisin Kurikassa sijaitsevasta Kangasahteen lähteestä.

Uudelle vuosikymmenelle siirryttäessä COVID-19 pandemian myötä Pramia käynnisti keväällä 2020 käsidesin tuotannon juomien valmistuksen rinnalle. Saman vuoden heinäkuussa Pramia avasi kesällä 2020 viinatehtaan yhteyteen oman tehtaanmyymälän, jossa toimii myymälän lisäksi kahvila ja pieni fanishop. 

Vuonna 2021 Pramian juomapakkauksille myönnettiin Joutsenmerkki osoituksena vähäisestä ympäristökuormituksesta. Pramia oli ensimmäinen joutsenmerkittyjen nestepakkausten valmistaja Suomessa, ja ensimmäinen joutsenmerkittyjen muovipakkausten valmistaja Pohjoismaissa.

Palkinnot ja muut huomionosoitukset
-----------------------------------

* Jalasjärven vuoden yrittäjä 1997
* Etelä-Pohjanmaan vuoden yrittäjä 2008
* The Spirits Green Company of the Year 2012
* Ruokaprovinssi Premium, Innovaatiokategoria 2013
* Vuoden suomalainen elintarvike -finalisti 2017 (Kelkka-juomasekoitus)
* Toholammin vuoden yritys (Pramia Plastic) 2019
* PacTec, FoodTec & PlastExpo Nordic vastuullisuuskilpailu -finalisti 2020

Tuotteet
--------

Omalla tuotemerkillään myytävien tuotteiden lisäksi Pramia valmistaa tuotteita esimerkiksi Alkon merkille ja pullottaa hiilihapotettua vettä muille yrityksille näiden omilla etiketeillään. Pramian tuotteita on myynnissä sekä vähittäiskaupoissa että Alkoissa.

#### Viinijuomat

* Bubbly Strawberry sparkling wine cocktail (5,5 %)
* Pramia Sangria (5,5 %)
* Hilly Red Cuvée (14 %)
* Linnan Booli (5,5 %)
* Punaviiniglögi Kaneli & Neilikka (5,5 %)
* Bubbly White Viinijuoma (5,5 %)
* Bubbly Rosé Viinijuoma (5,5 %)

#### Siiderit

* AINA Ruususiideri (5,5 %)

#### Alkoholittomat

* Nordic Mocktail Sangria
* Nordic Mocktail Gin and Tonic
* Nordic Mocktail Moscow Mule
* Nordic Mocktail Cucumber Basil

#### Juomasekoitukset

* Kesärannan Booli (5,5 %)
* Karparol Spritz (5,5 %)
* Ilves Joe (5,5 %)

#### Long drink -juomat

* Jonne Lonkero (5,5 %)
* AINA Karpalolonkero (5,5 %)
* Kupla (5,5 %)
* Kupla (8 %)

#### Liköörit

* Kettu Pihlajanmarjalikööri (15 %)
* Yölintu (21 %)
* Mustaherukka Rommi Likööri (21 %)
* Vallaton Päärynäkermalikööri (15 %)
* Silver Toffee (21 %)
* Karparol (15 %)
* Salmiakki Lakritsi (21 %)
* Hunaja-Rommilikööri (21 %)
* Banaanilikööri (21 %)
* Metsänhenki (32 %)

#### Maustamattomat viinat

* Törni Viina (30 %)
* Kaatoryyppy (60 %)
* Kaatoryyppy (32 %)

#### Maustetut viinat

* Törni Leikattu (38 %)
* Kalle Viina (40 %)

#### Rommit

* Barbados Rommi (37,5 %)

#### Konjakit

* Privaatti Cognag VSOP (40 %)

#### Erikoisoluet

* Radler Peach (2,5 %)

Lähteet
-------

1. 1 2  Alkon vakiovalikoiman tuotteet *alko.fi*. Viitattu 01.06.2021.
2. ↑  Pramia Oy - Y-tunnus: 0961012-0 - Yritystiedot, taloustiedot, päättäjät & hallituksen jäsenet *www.finder.fi*. Viitattu 1.6.2021.
3. ↑  Sahti Mafiasta vuoden yrittäjä.  *JP-kunnallissanomat*, 06.10.2021.
4. ↑  Sahti Mafia ehti ensimmäiseksi - Ilves pontikka Alkon hyllyille.  *JP-kunnallissanomat*, 10.02.1996.
5. ↑  Agrologin uranvaihto mansikoista alkoholiin.  *JP-kunnallissanomat kesäliite*, 2003.
6. ↑  Pramia ottaa muovipullot käyttöön.  *Pohjalainen*, 21.06.2005.
7. 1 2  Pramian tarina *pramia.fi*. Viitattu 01.06.2021.
8. ↑  Puolen miljoonan euron investointi - Pramia valmistaa muovipullonsa itse.  *JP-kunnallissanomat*, 23.06.2005.
9. ↑  Preformia siirtyi pohjalaisen viinatehtaan omistukseen *Keskipohjanmaa*.  17.04.2012.  Arkistoitu 2.6.2021. Viitattu 2.6.2021.
10. ↑  Pramia Plastic *pramiaplastic.fi*. Viitattu 01.06.2021.
11. ↑  Muovi rynnii Pohjanmaalla *Rinki - verkkolehti pakkauskierrätyksestä*.  5.9.2012. Viitattu 2.6.2021.
12. ↑    *Etiketti - Alkon lehti asiakkaille*, heinäkuu 2008.  Alko Oy.
13. ↑  Pramian Nordic Mocktail -tuotesarja laajenee *syyskuu 2019*. Pramia Oy. Viitattu 01.06.2021.
14. ↑  Yle.fi: Alko ryhtyy myymään pullovettä – vesi tulee pitkäripaiseen Kurikasta *yle.fi*.  06.05.2019. Viitattu 01.06.2021.
15. ↑  Kylähullun maine seuraa Pramian Marko Mäkistä – sahtitehtailijana aloittanut yrittäjä suunnitteli vakavissaan Altian ostamista Etelä-Pohjanmaalle Yle.fi. Viitattu 01.06.2021.
16. ↑  Pramia avaa huomenna tehtaanmyymälän Ilvesjoelle.  *JP-kunnallissanomat*, 09.07.2020.
17. ↑  Juomatehdas Pramian kierrätysmuovipulloille Joutsenmerkki – panttipullot kiertävät uusiksi panttipulloiksi  maaliskuu 2021. Pramia Oy. Viitattu 01.06.2021.
18. 1 2  Jalasjärven Yrittäjät: Huomionosoitukset *yrittajat.fi*.  Arkistoitu 2.6.2021. Viitattu 01.06.2021.
19. ↑  Green Awards 2012: Winners announced *The Drinks Business*.  19.3.2012. Viitattu 1.6.2021. (englanniksi)
20. ↑  Ilkka: 18 eteläpohjalaiselle yritykselle myönnettiin Ruokaprovinssi-palkinto *Ilkka*.  22.11.2013. Viitattu 01.06.2021.
21. ↑  ETL - Elintarviketeollisuusliitto: Nyhtökaura nousi Vuoden suomalainen elintarvike -kisan voittoon *etl.fi*.  16.05.2027. Viitattu 01.06.2021.
22. ↑  Ilkka-Pohjalainen: Alkon myymän "väliveden" lisäksi jalasjärveläinen juomayhtiö alkoi kesällä toimittaa pullovettään liudalle muitakin ostajia – Eri etiketillä tosin *Ilkka-Pohjalainen*.  02.10.2019. Viitattu 1.6.2021.
23. ↑  Juomat⎜Pramia Pramia Oy. Viitattu 01.06.2021.

Aiheesta muualla
----------------

* Viralliset sivut